Kažimír, Peter, poslanec NR SR (2010-08-11):
Ďakujem, dámy a páni, takže to skúsim ešte raz. Dovoľte mi začať citátom. Citát začína: „Spochybnenie pôžičky Grécku nie je nič iné, ako kombinácia hlúposti s národným populizmom. Je to úplné zlyhanie tejto garnitúry, dnes si nikto v Európe nedovolí povedať, že solidarita vlastne nie je dôležitá, okrem Ivana Mikloša“, koniec citátu. V rozhovore pre denník Pravda to povedal Martin Šimečka a tí, ktorí sledujú médiá si určite nedovolia povedať, že je to sympatizant SMER-u. S hrôzou i pobavením som zároveň sledoval cestu pani premiérky a ministra financií do Bruselu, akože tam všetci padnú na zadok a povedia, Slováci, kašlite na princíp solidarity. Je fakt, že čerpáte eurofondy, je fakt, že dostanete peniaze na odstraňovanie škôd po povodniach, ale nič nám nemusíte dávať. Vaše preferencie, naša starosť. Pravica, ktorá má naozaj zásluhu na tom, že sme v Európskej únii, veľkú zásluhu na tom, úplne zlyhala pri vysvetľovaní mechanizmov jej fungovania. Nie sme jediná krajina v Európe, ktorá má vládu opierajúcu sa o národný populizmus. Ale to nie je ospravedlnenie pre jej zahanbujúce konanie. Je obľúbenou agendou pravice obviňovať ľavicu z populizmu. Lenže to, čo predviedla slovenská pravica, už nie len populizmus, je to konanie, ktoré nenájde pochopenie v štruktúrach Európskej únie, a to naprieč celým politickým spektrom. Schovávať sa za diktát buď z Bruselu je hlúpe a pre ďalšiu existenciu Európskej únie a jej spoločnej meny zničujúce. Len naivný človek si môže myslieť, že krízu prekonáme sami. Mimochodom, pani premiérka Radičová, na svojej prvej návšteve v Poľsku u pána Tuska, jednak sa jednoznačne prihlásila k tomu, že problémy ekonomickej krízy v Európe sa dajú riešiť jedine spoločným postupom. A len arogantný politik môže vyhlasovať, že my solidaritu nepotrebujeme a ani nikdy potrebovať nebudeme. Zavádzate verejnosť, strašíte ju Bruselom a klamete aj o pomeroch v Grécku, aj na krajiny eurozóny. Pán minister financií, spomenuli ste na rozpočtovom výbore, že výšky dôchodkov v Grécku sú 1 600 eur. To je údaj z bulvárneho denníka Nový čas. Poprosím štatistiky Eurostatu. Chcem vám zacitovať takisto vyjadrenie pána Mikloša z Markízy z 9. mája, kde povedal: „Budeme hlasovať v parlamente proti“ a pokračoval podľa môjho názoru, ale aj názoru mnohých ekonómov, euro použije, ak budeme postupovať takto. Ak bude takýto morálny hazard, že niekto bude profitovať a niekto iný bude platiť. Aký je výsledok opatrení, ktoré prijali inštitúcie Európskej únie? Voči doláru má euro najsilnejší kurz od marca. Obchodníci, ktorí stavili na zničenie eura prerobili a stiahli si z trhu. Tí, ktorí tak urobili neskoro, tak dosiahli veľké straty. Pán Ivan Mikloš, minister financií, podpredseda strany, ktorá má naozaj zásluhu na našom prijatí do Európskej únie, de facto stojí na strane špekulantov, ktorí chceli zarobiť na páde spoločnej európskej meny a nie na strane tejto meny. Nie niekto iný bude profitovať a niekto iný bude platiť, ako si myslí náš minister financií. Všetci budeme platiť, aby sme mohli v budúcnosti profitovať. Z predchádzajúcej diskusie je zrejmé, že mnohí ctení kolegovia, kolegyne, tým nerozlišujú medzi pôžičkou Grécku a eurovalom. Slovenská republika prostredníctvom inštitúcií Európskej únie požičia Grécku 816 mil. eur. Ako som sa už snažil vysvetliť, tento krok je nevyhnutný pre záchranu Grécka a tým eurozóny. Všetci tí, ktorí hovoria o bankrote Grécka, či o jeho vylúčení z eurozóny, nie sú zodpovední politici. Predstavujete si eurozónu ako lego alebo puzzle a namiesto lega a puzzle, má každý dobrý politik na stene mapu. Pozrite sa na eurozónu, pozrite sa na krajiny, kde sa platí dolárom, kde sa platí jenom, na ázijské krajiny, ktoré majú dolárové rezervy v miliardách a prečítajte si úvahy svetových ekonómov, nie o tom, či vo svete vznikne niekedy tretia globálna mena, ale kedy to bude. Z dôvodového pohľadu tu nehráme o 816 mil. eur. Aj preto vzniká Európsky finančný stabilizačný mechanizmus, teda ochranný val, má inú úlohu ako pôžička Grécku. A dovolím si povedať, že keby euroval vznikol skôr, nikdy by sme sa tu o pôžičke Grécku nebavili. Chcem ešte spomenúť pár procedurálnych vecí. My sme žiadali jednak na rozpočtovom výbore, jednak na výbore pre európske záležitosti, žiadali sme ministra financií, aby nám predložil správu. Vy veľmi dobre viete, ako chceme hlasovať. Viete, že súhlasíme s poskytnutím pôžičky Grécku v situácii, ak sa presvedčíme o tom, že Gréci si naozaj plnia svoje úlohy. To znamená plnia cestovnú mapu, ktorú jej predpísal Medzinárodný menový fond, Európska centrálna banka, Európska komisia. Táto naša žiadosť neprešla ani na jednom z týchto dvoch výborov. Pán Paška, šéf nášho poslaneckého klubu vás žiadal vzhľadom na to, o presunutie rokovania na iný termín. Ten iný termín sa vníma september budúceho roku, pretože ten „road map“, tú cestovnú mapu, máme jasne pred sebou. My nežiadame nejaký dokument preto, aby sme sa potom vyhovorili, že chceme nejaký iný dokument. Žiadame presne jeden konkrétny dokument, ktorý sa volá Správa o plnení podmienok poskytnutia pôžičky Grécku v súlade s rozhodnutím Rady 2010/320 EC z 10. 5. 2010. Ja viem, pán minister, že ste mi poslali kópiu, tzv. interim reportu k danej téme, no ja tento dokument som mal v mailovej pošte ešte na rezorte financií v polovici augusta, ja ten dokument poznám. Je to predbežná správa predložená Rade EKOFIN, resp. Euro Group. Vy ste na prejednávaní tejto správy boli už začiatkom júla, ale je to správa, ktorá čerpá z informácie a údajov samotného Grécka. To znamená, Gréci sami seba hodnotia ako plnia úlohy. Vychádza sa tam z údajov, ktoré poskytujú ich inštitúcie. Viem takisto, že presne podľa cestovného plánu, ktorý som spomínal, 6. augusta, to znamená, pred pár dňami, skončila misia Medzinárodného menového fondu, ECB a Európskej komisie, a že traja inšpektori urobili tlačovú konferenciu a vydali isté vyhlásenie, kde konštatujú súlad s požiadavkami, ktoré na Grécko boli kladené. Ale my sme zákonodarný zbor a my naozaj od vás žiadame serióznu skutočnú správu, ktorá bude predložená do orgánov Európskej komisie po 19. auguste a 7. septembra budete o ňom rokovať v Euro grupe a pevne verím, že ju na Euro grupe schválime, schválite. To bude formálna správa, ktorá bude mať dve strany, tri strany, alebo možno päťdesiat strán, na ktorých bude detailne popisovať všetko to, čo sa od Grékov požaduje, aké kroky urobili a ako dokonca predbehli čas, hlavne v oblasti penzijnej reformy. Viete dobre, že ste posunuli do vlády, do parlamentu, prepáčte, z vlády uznesenie, ktoré ja som zelenáč v parlamente, ale starí parlamentní, hľadám slovo, matadori hovoria, že si z čias parlamentarizmu slovenského ešte nepamätajú, aby vláda postúpila uznesenie s negatívnym znením. To znamená, aby parlament nevyslovil súhlas s nejakým dokumentom. Máme za sebou nejaké tie zážitky z rokovania výborov, aj rozpočtového aj pre európske záležitosti. Viete, že tam uznesenia neprešli. Dodatočne ste zvolali ústavnoprávny výbor, kde bolo otočené uznesenie na súhlas. Dovoľte mi vyjadriť presvedčenie, že to nie je prejav úcty k medzinárodnej zmluve nadradenej našim zákonom, prezidentského typu, ktorý bude alebo nebude, alebo ktorú by mal ratifikovať a podpísať aj pán prezident. Ešte raz vás žiadame o to, aby sme sa k pôžičke Grécku mohli vyjadriť až po tom, čo dostaneme túto správu. Nič vás netlačí. Koniec-koncov aj pri eurovale ste dokázali, že nie ste pod časovým tlakom, pretože ste spolu s Rámcovou zmluvou nepredložili aj príslušnú legislatívu. Sami ste potvrdili, že euroval stále ešte nie je vykonateľný, lebo zmluvu, ktorú o chvíľu schválime, teraz hovorím o eurovale, bude v zásade dnes v rozpore s národnou legislatívou. Musí sa upraviť a ministerstvo financií musí predložiť, aspoň my sme chceli predložiť osobitný zákon, ktorý bude riešiť otázku záruk a otázku rozpočtových pravidiel. Koncom júna návrh, princípy toho zákona boli na ministerstve financií pripravené, preto nechápem, prečo ste ich v skrátenom legislatívnom konaní nepredložili do parlamentu, keď sme dnes, hovorím, k niekoľkým iným dokumentom, ktoré boli v takomto režime predložené. Ak sú to také vážne veci a naháňate termín, de facto v rozhodnutí o vale alebo o Grécku, stále účinnosť nadobudne až potom, čo bude prijatá aj národná legislatíva a s tou, podľa vašich vlastných slov, prídete až v septembri, s týmto osobitným zákonom a v prípade Grécka by ste museli otvoriť zákon o štátnom rozpočte, ak ma pamäť neminie. Čiže nič vás neponáhľa, vy ste rozhodnutí a vy môžete hlasovať proti aj dnes, aj v septembri. My chceme hlasovať za, ale chceme mať jasné relevantné doklady, ktoré nám predložíte v tejto snemovni, dúfam a prečítate nám o tom, ako Gréci si plnia svoje úlohy. Inak sa obávam, že na tomto spôsobe hry sa nebudeme chcieť ďalej zúčastniť. Ďakujem. (Potlesk.)